CELEX: 32018R0074
Language: bg
Date: 2018-01-17 00:00:00
Title: Регламент (ЕС) 2018/74 на Комисията от 17 януари 2018 година за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на фосфорна киселина — фосфати — ди-, три- и полифосфати (Е 338-452) в замразени вертикални месни шишове (Текст от значение за ЕИП. )

18.1.2018   
            
            
               BG
            
            
               Официален вестник на Европейския съюз
            
            
               L 13/21
            
         РЕГЛАМЕНТ (ЕС) 2018/74 НА КОМИСИЯТА
   от 17 януари 2018 година
   за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на фосфорна киселина — фосфати — ди-, три- и полифосфати (Е 338-452) в замразени вертикални месни шишове
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
   като има предвид, че:
   
               (1)
            
            
               В приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
            
         
               (2)
            
            
               Този списък може да се актуализира в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), по инициатива на Комисията или при постъпване на заявление.
            
         
               (3)
            
            
               На 28 август 2015 г. бе подадено заявление за разрешаване на употребата на фосфорна киселина, фосфати, дифосфати, трифосфати и полифосфати („фосфати“) като стабилизатор и влагозадържащи агенти в замразени вертикални месни шишове, попадащи в категория храни 08.2 „Месни заготовки, както са определени в Регламент (ЕО) № 853/2004“ в част Д от приложение II към Регламент (ЕО) № 1333/2008. Впоследствие държавите членки получиха достъп до заявлението в съответствие с член 4 от Регламент (ЕО) № 1331/2008.
            
         
               (4)
            
            
               Употребата на фосфати е необходима за частично извличане и разграждане на белтъците в месото с цел да се получи белтъчно покритие върху вертикалните месни шишове за свързване на парчетата месо, което да позволи хомогенно замразяване и изпичане. Освен това фосфатите спомагат месото във вертикалните замразени месни шишове да остане сочно по време на размразяването и да не се разпада. Такава технологична необходимост беше установена по отношение на замразените вертикални въртящи се месни шишове от овче, агнешко, телешко или говеждо месо, обработено с течни подправки, или от птиче месо, обработено със или без течни подправки и използвано самостоятелно или в комбинация с други, както и нарязано на резени или смляно и предназначено да бъде опечено от стопански субект в областта на храните. От крайния потребител се консумират добре опечени месни резени.
            
         
               (5)
            
            
               Съгласно член 3, параграф 2 от Регламент (ЕО) № 1331/2008 Комисията е длъжна да изиска становището на Европейския орган за безопасност на храните („Органа“), за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не е вероятно въпросната актуализация да окаже въздействие върху човешкото здраве.
            
         
               (6)
            
            
               Безопасността на фосфатите беше оценена от Научния комитет по храните, който определи максималната приемлива дневна доза на 70 mg/kg телесно тегло, изразена като фосфор (3). Фосфатите са разрешени за употреба като добавки в храните в широка гама от храни, включително месните продукти и някои месни заготовки. Поради това не се очаква разширяването на обхвата на употребата и за замразените вертикални месни шишове да има значително въздействие върху цялостната експозиция на фосфати. С цел да се ограничи последващата експозиция на добавени фосфати, разширяването на употребата следва да бъде ограничено само до замразените вертикални месни шишове, по отношение на които е установена технологична необходимост от такава употреба.
            
         
               (7)
            
            
               Тъй като разширяването на употребата на тези добавки представлява актуализация на списъка на Съюза, която няма вероятност да окаже въздействие върху човешкото здраве, не е необходимо да се иска становището на Органа.
            
         
               (8)
            
            
               Поради това приложение II към Регламент (ЕО) № 1333/2008 следва да бъде съответно изменено.
            
         
               (9)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение II към Регламент (ЕО) № 1333/2008 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 януари 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 31.12.2008 г., стр. 16.
   
      (2)  Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (ОВ L 354, 31.12.2008 г., стр. 1).
   
      (3)  Доклади на Научния комитет по храните, 25-а серия, 1991 г., стр. 13.
   
      ПРИЛОЖЕНИЕ
      В част Д от приложение II към Регламент (ЕО) № 1333/2008 в категория храни 08.2 „Месни заготовки, както са определени в Регламент (ЕО) № 853/2004“ вписването за фосфорна киселина — фосфати — ди-, три- и полифосфати (Е 338-452) се заменя със следното:
      
         
                      
                  
                  
                     „E 338-452
                  
                  
                     Фосфорна киселина — фосфати — ди-, три- и полифосфати
                  
                  
                     5 000 
                  
                  
                     (1) (4)
                  
                  
                     само breakfast sausages: при този продукт месото е смляно така, че мускулната и мастната тъкан да са напълно диспергирани и влакнините да образуват емулсия с мазнината, на което се дължи и характерният вид на този продукт; финландска коледна солена шунка, burger meat с минимално смесено с месото зеленчуково и/или житно съдържание от 4 %, Kasseler, Bräte, Surfleisch, toorvorst, šašlõkk, ahjupraad, Bílá klobása, Vinná klobása, Sváteční klobása, Syrová klobása и замразени вертикални въртящи се месни шишове от овче, агнешко, телешко и/или говеждо месо, обработено с течни подправки, или от птиче месо, обработено със или без течни подправки и използвано самостоятелно и/или в комбинация с други, както и нарязано на резени и/или смляно и предназначено да бъде опечено от стопански субект в областта на храните, а след това — консумирано от крайния потребител“